Selfs musiekfeeste loop erg deur onder misdaad – Gewilde OppiKoppi fees is oorgeneem deur sakkerollers en ander kriminele elemente | SAUK.co.za - Nuus.info
OppiKoppi-feesgangers het onlangs erg deurgeloop onder misdadigers – een is glo selfs sy tent kwyt.
Kommentaar oor die toename in diefstal tydens die gewilde musiekfees, wat elke jaar buite Northam in Limpopo gehou word, het op hul amptelike Facebook-blad ingestroom. Van kampeerstoele en koelbokse tot selfone en ander waardevolle artikels het voete gekry.
“OppiKoppi is oorgeneem deur sakkerollers en ander kriminele elemente,” skryf Francois Mostert, wat al 15 OppiKoppi-feeste bygewoon het.
“Ek weet van ’n ou wie se hele tent gesteel is,” skryf Letlhogonolo Tshidiso Moletsane.
Stefany Seymore beskryf hoe haar selfoon, beursie en sonbrille voete gekry het.
“Almal wat naby ons kamp opgeslaan het, is ook van hul selfone en besittings beroof. Horlosies, geld, enigiets van waarde – ons is rot en kaal besteel.”
Seymore vertel hoe sy en haar vriende later ’n man gekonfronteer het wat iemand anders se horlosie gedra het.
Hulle het die man aan sekuriteitsbeamptes oorhandig nadat gesteelde selfone ook in sy besit gevind is.
Die volgende dag was die man, volgens Seymore, skotvry en het hy doodluiters by die kampeerplek gesit waar die gesteelde eiendom vroeër gevind is.
Nog ’n gereelde feesganger, Christo de Beer van Pretoria, het aan News24 gesê dat hierdie jaar se OppiKoppi “die ergste nog was”.
Hy beskryf hoe hy en ’n paar vriende selfs twee verdagtes met gesteelde eiendom in hul besit aangekeer en na die polisie gevat het “wat toe net weggery het”.
Volgens Theresho Selesho, een van die organiseerders van OppiKoppi, het misdaad die afgelope drie jaar toegeneem.
“Daar was wel misdadigheid in die verlede, maar vanjaar was dit die ergste,” het Selesho aan News24 erken.
Dit lyk of misdaadsindikate hulle die afgelope paar jaar toespits op buitelugfeeste soos OppiKoppi, waar feesgangers ook kampeer.
Ten spyte van pogings om sekuriteit te verskerp het die misdaad ook opmerklik toegeneem, sê Selesho.
By OppiKoppi kampeer bykans 9 000 feesgangers drie dae lank in die bos, wat polisiëring bemoeilik.
Die polisie op Northam wou nie by navraag bevestig of enigiemand in hegtenis geneem is nie.
« Gesogte wynplaas staar bankrotskap in gesig na regering se swart bekragtigingsprogram misluk
Grondonteiening, is dit ons voorland? – Vrugbare kleinhoewe in Noord-Kaap lê al vir 8 jaar braak nadat staat dit koop »